Só werk déjà-vu, meen navorsersFoto: Pixabay, 771 Images Navorsers aan die Universiteit van St. Andrews in die Verenigde Koninkryk het by ŉ internasionale konferensie oor geheue in Julie vanjaar gesê hulle het eindelik ŉ verduideliking vir die déjà-vu-verskynsel gekry. Akira O’Connor, die hoofnavorser van die universiteit, het tydens dié konferensie gesê die déjà-vu-verskynsel kan grootliks toegeskryf word aan die brein wat ŉ feitekontrole van sy geheue doen. O’Connor het aan die webwerf New Scientist vertel die groep navorsers het ŉ tegniek ontwerp wat déjà-vu op ŉ kunsmatige manier te voorskyn kan bring. Om dit reg te kry, het hulle ŉ reeks woorde wat met mekaar verband hou aan deelnemers voorgelê sonder om die een woord weg te gee wat al dié woorde verbind. Deelnemers het byvoorbeeld die woorde “bed”, “kussing”, “droom” en “nag” gesien, maar die woord “slaap” is weggelaat. Om te verseker dat deelnemers nie die woord “slaap” gehoor het nie, het navorsers gevra of hulle enige woord wat met die letter “s” begin, gehoor het. Hoewel almal aangedui het dat hulle nie die woord gehoor het nie, was die meeste deelnemers geneig om later te dink dat hulle die woord “slaap” gehoor het, ondanks die feit dat hulle dit in werklikheid nie gehoor het nie. Deur die gebruik van funksionele magnetiese resonansbeelding het die navorsers opgemerk dat wanneer dié kunsmatige déjà-vu voorkom, die mees aktiewe deel van die deelnemers se brein nie dié is wat normaalweg met geheue verbind word nie, maar eerder die frontale gebiede wat tipies betrokke is by besluitneming. O’Connor en sy span het tot die gevolgtrekking gekom dat die frontale streke in die brein ŉ mens se herinneringe monitor en terugspeel en deurentyd op soek is na “foute” in die inhoud, en eindelik déjà-vu tot gevolg het. Hoewel die navorsing nog nie voltooi is nie, kan dit daarop dui dat die brein gereeld gehaltebeheer en die monitering van sy eie aktiwiteite toepas. Bron: IFL Science